หั่นหนี้50% เกษตรกร รายที่พิการ
ธ.ก.ส.เคาะมาตรการเสนอ ครม. พักหนี้เกษตรกร 3-5 ปี ถ้าพิการหั่นหนี้ลง 50%
27 ก.ย. 2559

ธ.ก.ส.เคาะมาตรการเสนอ ครม. พักหนี้เกษตรกร 3-5 ปี ถ้าพิการหั่นหนี้ลง 50% 
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส. ที่มีนายอภิศักดิ์ ตันติวรวงศ์ รมว.คลัง เป็นประธาน ได้เสนอแนวทางของมาตรการช่วยเหลือเกษตรกรที่ประสบปัญหาขาดรายได้ หรือรายได้ไม่เพียงพอในการชำระหนี้ โดยคาดว่าจะนำเสนอให้คณะรัฐมนตรี (ครม.) อนุมัติโครงการและงบประมาณอุดหนุนในวันที่ 27 ก.ย.นี้
ทั้งนี้ มาตรการช่วยเหลือเกษตรกรจะมีทั้งมาตรการพักหนี้ ตัดหนี้บางส่วน และตัดยอดดอกเบี้ย เพื่อลดรายจ่าย และลดภาระในการชำระหนี้ให้เกษตรกร เพื่อให้เกษตรกรนำเงินที่ไม่ต้องชำระหนี้บางส่วนมาใช้จ่ายในชีวิตประจำวัน ส่งผลให้เงินหมุนเวียนเข้าสู่ระบบเศรษฐกิจ ทำให้เศรษฐกิจขับเคลื่อนไปได้ต่อเนื่องตามนโยบายของนายสมคิด จาตุศรีพิทักษ์ รองนายกรัฐมนตรี
สำหรับมาตรการพักหนี้ จะพักหนี้เกษตรกร 3-5 ปี และหากเป็นเกษตรกรมีอายุ 60 ปีขึ้นไป ที่ต้องการส่งต่ออาชีพเกษตรกรให้ทายาท จะได้พักหนี้ 5 ปี โดยปลอดชำระเงินต้น 2 ปี แต่ในระหว่างนั้นต้องให้ทายาทของเกษตรกรเข้ามาผ่านการอบรม เพื่อรับช่วงอาชีพเกษตรกรต่อไป โดยจะตัดหนี้ที่เป็นต้นเงินกู้ให้ประมาณ 10-30% ของต้นเงินกู้ทั้งหมด
นอกจากนี้ หากกรณีเป็นเกษตรกรที่ทุพพลภาพ จะได้รับการตัดหนี้ให้ถึง 50% ของต้นเงินกู้ทั้งหมด และอาจจะมีมาตรการช่วยเหลือลูกหนี้ที่ชำระหนี้ดีมาตลอดด้วย เช่น ชำระดี มีคืน